Heilsu Hof býður námskeið fyrir fólk á öllum aldri Heilsuræktarstöðin Heilsu Hof í Reykholtsdal er nú óðum að bæta við nýjum námskeiðum og að þessu sinni er höfðað til allra aldurshópa . „ Heilsu Hof býður eldri borgurum , 60 ára og eldri , upp á námskeið sem er sérsniðið að þeirra þörfum . 60 + er námskeið fyrir þá sem vilja markvissa hreyfingu í góðum félagsskap . Rannsóknir hafa sýnt að styrktarþjálfun er sérstaklega góð leið til að viðhalda eða bæta vöðvastyrk og beinþéttni . Námskeiðið hentar vel þeim sem vilja auka vöðvastyrk , hægja á beinþynningu , ná betra jafnvægi , auka úthald við dagleg störf auk þess að bæta almenna líðan . Námskeiðið er fimm vikna langt og fer fram á mánudögum og föstudögum kl. 10:30 . Boðið er upp á létta leikfimi , tækjaþjálfun , slökun og vellíðan . Eftir 45 mínútna lotu er boðið upp á te og safa . Frjáls aðgangur fylgir í heilsuræktina og í opinn tíma á laugardögum meðan á námskeiðinu stendur . Námskeiðið , sem hefst mánudaginn 30. september er niðurgreitt af Borgarbyggð fyrir þá sem hafa náð 67 ára aldri ( eða eru öryrkjar ) og kostar 2.200 kr á mann eftir niðurgreiðslu . Mánudaginn 30. september kl. 18:30 hefst nýtt fimm vikna námskeið í Heilsu Hofi . Á mánudögum verður klukkustundar Hatha Yoga en á fimmtudögum er komið saman klukkan 18:00 og tíminn byrjaður með um 30 mínútna rólegum göngutúr . Síðan er farið inn í teygjur og slökun . Þessir tímar eru ætlaðir öllum aldurshópum og á breytilegu reynslustigi og er hugsað sem góð blanda til að efla þrótt , liðleika , þol og brennslu . Leiðbeinendur eru Valgerður Björnsdóttir og Sigrún Hjartardóttir . Verð fyrir námskeiðið er 9.500 krónur , skráningu lýkur föstudaginn 27. september . "